32006R1557
L 288/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1557/2006 НА КОМИСИЯТА
от 18 октомври 2006 година
относно подробни правила за прилагане на Регламент (ЕО) № 1952/2005 на Съвета по отношение на регистрацията на договорите и по отношение на съобщенията на данните в сектора на хмела
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1952/2005 на Съвета от 23 ноември 2005 г. относно общата организация на пазарите в сектора на хмела и за отменяне на Регламенти (ЕИО) № 1696/71, (ЕИО) № 1037/72, (ЕИО) № 879/73 и (ЕИО) № 1981/82 (1), и по-специално член 17, тире четвърто и пето от него,
като има предвид, че:
(1)
След приемането на Регламент (ЕО) № 1952/2005 е необходимо, от съображения за яснота и рационалност, Регламент (ЕИО) № 776/73 на Комисията от 20 март 1973 г. относно регистрацията на договорите и относно съобщенията за данните в сектора на хмела (2) да бъде отменен и да бъде заменен с нов текст.
(2)
Член 14 от Регламент (ЕО) № 1952/2005 предвижда всеки договор за доставката на хмел, произведен в Общността, сключен между, от една страна, производител или обединения на производители и, от друга страна, изкупвач, да се регистрира. Вследствие е необходимо да се установяват условията и реда за тази регистрация.
(3)
Извършените доставки по силата на предварително сключените договори, посочени в член 14, параграф 2 от Регламент (ЕО) № 1952/2005, могат, по-специално по отношение на количеството, да не съответстват на договорените условия. Следователно, за да се получи точна информация за реализацията на хмела, е необходимо тези доставки също да се регистрират.
(4)
За да се улесни регистрацията на предварително сключените договори е полезно да се предвиди, те да бъдат сключени в писмен вид и да бъдат съобщавани на органа, посочен от всяка държава-членка.
(5)
За договорите, различни от тези, сключени предварително, е подходящо, поради липсата на други доказателствени документи, регистрацията им да се извършва на базата на дубликат на платените фактури за реализираните доставки.
(6)
Член 15 от Регламент (ЕО) № 1952/2005 предвижда държавите-членки и Комисията взаимно да си съобщават необходимите данни за приложението на посочения регламент. Необходимо е да бъдат предвидени условията и реда относно тези съобщения.
(7)
Тъй като в Ирландия вече не съществува производство на хмел е уместно, от съображения за яснота и рационалност, Регламент (ЕИО) № 1375/75 на Комисията от 29 май 1975 г. относно условията за признаване на групировки на производители на хмел в Ирландия (3) да бъде отменен.
(8)
Предвидените в настоящия регламент мерки са в съответствие със становището на Управителния комитет по хмела,
ПРИЕ НАСТОЯЩИЯ РЕГЛАМЕНТ:
Член 1
Единствено договорите за хмел, добит на територията на съответната държава-членка, подлежат на регистрацията, предвидена в член 14, параграф 1 от Регламент (ЕО) № 1952/2005.
Член 2
Органът, посочен от държавата-членка в съответствие с член 14, параграф 1 от Регламент (ЕО) № 1952/2005 извършва регистрацията на всички доставки, като прави разграничение между предварително сключените договори, посочени в член 14, параграф 2 от упоменатия регламент и останалите договори.
Член 3
Предварително сключените договори се съставят в писмен вид. Екземпляр от всеки предварително сключен договор се съобщава от производителя или признатата групировка на производители на органа, посочен в член 2, в едномесечен срок считано от датата на неговото сключване.
Член 4
Регистрацията на договорите, различни от тези, сключени предварително, се прави на базата на дубликат на платената фактура, която следва да се съобщи от продавача на органа, посочен в член 2.
Продавачът може да съобщава тези дубликати при всяка доставка или наведнъж, но при всички случаи преди 15 март.
Член 5
За всяка реколта държавите-членки съобщават на Комисията по електронен път информацията, предвидена в приложението, най-късно до 15 април от годината, следваща годината на съответната реколта.
Член 6
Регламенти (ЕИО) № 776/73 и (ЕИО) № 1375/75 се отменят.
Член 7
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 октомври 2006 година.